《署斋卉物诗 其九》
清代·张纶英

水仙最高洁，泉石雅相称。亭亭绝尘滓，迥迥见情性。

惜哉柔脆姿，欲与岁寒竞。安能如老梅，风骨冰雪劲。

赋形各殊类，钟毓有定命。飘飘列仙人，萎形亦奚病。

真意托瑶琴，挥弦孰同听。

作者简介：（1798—?）江苏阳湖人，字婉紃。张琦女。孙劼妻。工书，出入欧阳、颜、扬诸家。分书从魏碑上溯晋、汉，遒丽沉厚。日本、高丽使者来华，常购其作品。与姊英等互为师友。